Document ID: 32009R0409

ΚΑΝΟΝΙΣΜΌΣ (ΕΚ) αριθ. 409/2009 ΤΗΣ ΕΠΙΤΡΟΠΉΣ
της 18ης Μαΐου 2009
σχετικά με τη θέσπιση κοινοτικών συντελεστών μετατροπής και κωδικών παρουσίασης για τη μετατροπή του βάρους μεταποιηθέντων ιχθύων σε βάρος ζωντανών ιχθύων και περί τροποποίησης του κανονισμού (ΕΟΚ) αριθ. 2807/83 της Επιτροπής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2847/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου που εφαρμόζεται στην κοινή αλιευτική πολιτική (1), και ιδίως το άρθρο 5,
Εκτιμώντας τα ακόλουθα:
(1)
Η εφαρμογή του κανονισμού (ΕΟΚ) αριθ. 2807/83 της Επιτροπής, της 22ας Σεπτεμβρίου 1983, για τον καθορισμό των ειδικών λεπτομερειών που αφορούν την καταγραφή πληροφοριών σχετικά με τα αλιεύματα των κρατών μελών (2), ανέδειξε ορισμένες διαφορές οι οποίες προκαλούν προβλήματα ως προς την εφαρμογή και την επιβολή της κοινοτικής νομοθεσίας και οι οποίες πρέπει να διορθωθούν μέσω της εναρμόνισης των συντελεστών μετατροπής των νωπών αλιευμάτων σε όλα τα κράτη μέλη της ΕΕ.
(2)
Πρέπει να θεσπιστούν κώδικες παρουσίασης για μεταποιημένους ιχθύες ώστε να εξαλειφθούν οι ασάφειες στην ερμηνεία των δεδομένων που έχουν καταγραφεί και συνεπώς να γίνει πιο αποτελεσματικός ο έλεγχος της απορρόφησης αλιευμάτων από τα κράτη μέλη.
(3)
Οι εναρμονισμένοι κοινοτικοί συντελεστές μετατροπής θα εξασφαλίσουν εναρμόνιση στους υπολογισμούς απορρόφησης των ποσοστώσεων σε εθνικό επίπεδο, πιο αποτελεσματική παρακολούθηση των υποχρεώσεων υποβολής αναφορών και τυποποιημένο υπολογισμό του περιθωρίου ανοχής.
(4)
Για τους σκοπούς της ορθής εφαρμογής των συντελεστών μετατροπής των ιχθύων, πρέπει να χρησιμοποιούνται μόνον οι τριψήφιοι κωδικοί οι οποίοι έχουν θεσπιστεί από τον FAO για τα είδη αλιευμάτων. Συνεπώς, ο κανονισμός (ΕΟΚ) αριθ. 2807/83 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Με τον παρόντα κανονισμό θεσπίζονται κοινοτικοί συντελεστές μετατροπής και κωδικοί παρουσίασης για τους μεταποιημένους ιχθύες, για τη μετατροπή του βάρους μεταποιημένων ιχθύων σε βάρος ζωντανών ιχθύων με στόχο την παρακολούθηση των αλιευμάτων.
Άρθρο 2
Πεδίο εφαρμογής
Ο παρών κανονισμός ισχύει για αλιευτικά προϊόντα επί του σκάφους ή για προϊόντα τα οποία έχουν εκφορτωθεί ή έχουν μεταφορτωθεί από κοινοτικά αλιευτικά σκάφη και από σκάφη τρίτων χωρών τα οποία αλιεύουν σε ύδατα της Ευρωπαϊκής Ένωσης.
Άρθρο 3
Ορισμοί
Για τους σκοπούς του παρόντος κανονισμού:
α)
ως «κοινοτικό αλιευτικό σκάφος» νοείται το αλιευτικό σκάφος που φέρει τη σημαία κράτους μέλους και είναι νηολογημένο στην Κοινότητα·
β)
ως «ιχθύς» νοείται οιοσδήποτε θαλάσσιος οργανισμός υπόκειται σε περιορισμούς αλιευμάτων·
γ)
ως «παρουσίαση» νοείται η μορφή στην οποία μεταποιούνται οι ιχθύες όσο βρίσκονται επί του σκάφους και πριν από την εκφόρτωση, όπως περιγράφεται στο παράρτημα Ι·
δ)
ως «συλλογική παρουσίαση» νοείται η παρουσίαση η οποία αποτελείται από δύο ή περισσότερα μέρη τα οποία έχουν εξαχθεί από τον ίδιο ιχθύ·
ε)
ως «συνολικά επιτρεπόμενα αλιεύματα» (TAC) νοείται η ποσότητα που μπορεί να αλιευθεί και να εκφορτωθεί από κάθε απόθεμα κάθε έτος·
στ)
ως «ποσόστωση» νοείται η αναλογία των TAC που διατίθεται στην Κοινότητα ή στα κράτη μέλη·
ζ)
ως «μορφή μεταποίησης» νοείται ο τρόπος με τον οποίο έχουν διατηρηθεί οι ιχθύες (εάν είναι νωποί, νωποί-παστοί).
Άρθρο 4
Γενικές αρχές
1. Οι κοινοτικοί συντελεστές μετατροπής που προβλέπονται στα παραρτήματα II και III εφαρμόζονται για τη μετατροπή του βάρους μεταποιηθέντων ιχθύων σε βάρος ζωντανών ιχθύων.
2. Κατά παρέκκλιση από την παράγραφο 1, όταν περιφερειακές οργανώσεις διαχείρισης της αλιείας, των οποίων η Ευρωπαϊκή Κοινότητα αποτελεί συμβαλλόμενο μέλος ή μη συμβαλλόμενο συνεργαζόμενο μέλος, ή όταν περιφέρειες ή παράκτιες περιοχές όπου η Ευρωπαϊκή Κοινότητα έχει συνάψει συμφωνία αλιείας σε ύδατα τρίτης χώρας, έχουν καθορίσει συντελεστές μετατροπής σε περιφερειακό επίπεδο, τότε ισχύουν οι εν λόγω συντελεστές.
3. Όταν δεν ισχύουν κοινοτικοί ή περιφερειακοί συντελεστές μετατροπής για δεδομένο είδος και παρουσίαση, ισχύει ο συντελεστής ο οποίος έχει εγκριθεί από το κράτος μέλος σημαίας.
Άρθρο 5
Υπολογιστική μέθοδος
1. Το βάρος ζωντανών ιχθύων προκύπτει μέσω του πολλαπλασιασμού του βάρους των μεταποιηθέντων ιχθύων με τους συντελεστές μετατροπής που αναφέρονται στο άρθρο 4 για κάθε είδος και παρουσίαση.
2. Σε περίπτωση συλλογικής παρουσίασης, χρησιμοποιείται μόνον ένας συντελεστής μετατροπής ο οποίος αντιστοιχεί σε ένα από τα μέρη της συλλογικής παρουσίασης.
Άρθρο 6
Χρησιμοποίηση των συντελεστών μετατροπής από τον πλοίαρχο του σκάφους
1. Οι πλοίαρχοι των κοινοτικών αλιευτικών σκαφών χρησιμοποιούν τους συντελεστές μετατροπής που αναφέρονται στο άρθρο 4 του ημερολογίου όπως αναφέρεται στο άρθρο 6 του κανονισμού (ΕΟΚ) αριθ. 2847/93:
α)
για τον υπολογισμό του βάρους ζωντανών αλιευμάτων των ποσοτήτων επί του αλιευτικού σκάφους· και
β)
για τον υπολογισμό του ζωντανού βάρους των ποσοτήτων κατά την εκφόρτωση.
2. Όταν κρίνεται απαραίτητο από τον πλοίαρχο του αλιευτικού σκάφους να χρησιμοποιήσει τον κωδικό παρουσίασης «OTH» (λοιπά), κατά τη δήλωση εκφόρτωσης, όπως αναφέρεται στο άρθρο 8 του κανονισμού (ΕΟΚ) αριθ. 2847/93, ή κατά τη δήλωση μεταφόρτωσης, όπως αναφέρεται στο άρθρο 2 του κανονισμού (ΕΟΚ) αριθ. 2807/83, ο πλοίαρχος περιγράφει με ακρίβεια σε τι αναφέρεται ο κωδικός αυτός.
Άρθρο 7
Χρησιμοποίηση κοινοτικών συντελεστών μετατροπής από τις αρχές των κρατών μελών
Οι αρχές των κρατών μελών χρησιμοποιούν τους κοινοτικούς συντελεστές μετατροπής που αναφέρονται στο άρθρο 4 κατά τον υπολογισμό του ζωντανού βάρους των εκφορτώσεων για την παρακολούθηση της απορρόφησης των ποσοστώσεων.
Άρθρο 8
Τροποποιήσεις του κανονισμού (ΕΟΚ) αριθ. 2807/83
Στο άρθρο 1 του κανονισμού (ΕΟΚ) αριθ. 2807/83, η παράγραφος 4 αντικαθίσταται από το ακόλουθο κείμενο:
«4. Οι κωδικοί που περιλαμβάνονται στα παραρτήματα VI και οι κωδικοί οι οποίοι έχουν θεσπιστεί από τον FAO για τα είδη αλιευμάτων, χρησιμοποιούνται για να δείχνουν, κάτω από τις κατάλληλες επικεφαλίδες του ημερολογίου πλοίου, τη φύση των αλιευτικών εξαρτημάτων που χρησιμοποιούνται και τα αλιευόμενα είδη».
Άρθρο 9
Έναρξη ισχύος και εφαρμογή
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Μαΐου 2009.

Labels: 0
3
17
6